Yeso wo yis masti ɗamam i kofti i shok na fo hyang ta wei yusti,
shak ta andiyi si fa mwawei wa kyel ames kwa.
Si mas mai a ɓurti si hya aɗeng ima mashit Ishaya worong nyai.
“A Deembai,
awe fa mwawei nasi findel ama ya,
awe hwak si kofus ti andok i Deembai ya?”
Ayis kin si shang fati mwawei kwa,
fota angga' ima Ishaya worong ta kyel ma hwak nyai,
“Nzyauwus shishat ya
ɗak forus mulwat ya hwak,
ɓurti kan si ɗingi ti shishat ames,
si shangi ta mulwat ames hwak kwa,
ima si hatat na kyel amen i fas njeng.”
Ishaya lak andi a ɓurti ɗing mbaitat i Yeso,
ɗak lak aɗeng mai ta hai yusti.
Shak ta andi,
ɗufal,
ima hyang ta saa ti som i kunggul ames si fa mwawei si yis hai.
Ɓur ti myanat i Farisiyawa si nggwes i nyai si fa mwawei,
ɓurti kan si ndok si nggas ta marei.
Ɓurti si ɓin ɓweti ngye ta foi ɗufal hu ngye ta kyel i DeeƁwe.
Unai Yeso ha' la fit ni,
“Shak maɗufal ima ma fati mwawei na kyel amen,
a na kyel amen je kwa,
a wa kyel i DeeƁwe ima rohun.
Shak maɗufal ima ma ɗingsun,
ma ɗing ti a maɗufal ima rohun ndai.
I yes fota kweneng na naya ɓurti kan maɗufal ima ma fati mwawei na kyel amen ute ta saa ti maɓing wi.
“Shak maɗufal ima hal kofiti amen,
ɗak nggwes i masi,
ayin a ma lefsus ɓur ya kwa.
I yes a ɓurti ɓa i lef naya ɓur ya kwa,
a ɓurti ɓa i bum naya.
Maɗufal ima nggwetun,
ɗak nggwes i mat ti findel amen,
mati ma lefsus ɓur ya.
Findel ima i lak,
ayit tiwa lefsus ɓur ya mwen ti dala.
Ɗamam ima i kofiti ii na kyel amen kwa,
a Deen ima rohun lakun ti aɗeng ima i lak hu ngga' ima i wa laki ta.
I shangi hwak mupwet yes myan hu myan matwis ta findel ima Deen fa.
Ɓurti andi shak aɗeng ima i lak,
i lak a kiga' hu aɗeng ima Deen lakun ɓa i lak.”